FI Euroopan unionin virallinen lehti C 355/8

Unionin tuomioistuimen tuomio (toinen jaosto) 19.7.2012 (Raad van Staten (Alankomaat) esittämä ennakkoratkaisupyyntö) — A. Adil v. Minister voor Immigratie, Integratie en Asiel

(Asia C-278/12 PPU) (1)

(Vapauden, turvallisuuden ja oikeuden alue - Asetus (EY) N:o 562/2006 - Henkilöiden liikkumista rajojen yli koskeva yhteisön säännöstö (Schengenin rajasäännöstö) - 20 ja 21 artikla - Rajavalvonnan poistaminen sisärajoilta - Alueen sisällä tehtävät tarkastukset - Toimenpiteet, joilla on vastaava vaikutus kuin rajatarkastuksilla - Kansallinen lainsäädäntö, jossa rajojen valvonnasta ja ulkomaalaisten tarkastamisesta vastaaville virkamiehille annetaan lupa suorittaa henkilöllisyyttä, kansalaisuutta ja oleskeluoikeutta koskevia tarkastuksia alueella, joka ulottuu 20 kilometrin etäisyydelle yhteisestä rajasta muiden Schengenin sopimuksen soveltamisesta tehdyn yleissopimuksen sopimuspuolina olevien valtioiden kanssa - Tarkastukset, joiden tarkoituksena on torjua laitonta oleskelua - Lainsäädäntö, johon liittyy tiettyjä edellytyksiä ja takeita, jotka koskevat muun muassa tarkastusten toistuvuutta ja intensiivisyyttä)

2012/C 355/12

Oikeudenkäyntikieli: hollanti

Ennakkoratkaisua pyytänyt tuomioistuin

Raad van State

Pääasian asianosaiset

Kantaja: A. Adil

Vastaaja: Minister voor Immigratie, Integratie en Asiel

Oikeudenkäynnin kohde

Ennakkoratkaisupyyntö — Raad van State — Henkilöiden liikkumista rajojen yli koskevasta yhteisön säännöstöstä (Schengenin rajasäännöstö) 15.3.2006 annetun Euroopan parlamentin ja neuvoston asetuksen (EY) N:o 562/2006 (EUVL L 105, s. 1) 21 artiklan tulkinta — Tarkastusten poistaminen sisärajoilta — Jäsenvaltioiden mahdollisuus suorittaa poliisitarkastuksia alueellaan, joka ulottuu 20 kilometrin etäisyydelle kyseisen valtion rajasta sen rajanaapurien kanssa — Oleskelua koskevien sääntöjen noudattamiseen liittyvät tarkastukset — Mahdollisuus suorittaa tällaisia tarkastuksia sellaisten yleisten tietojen perusteella, jotka koskevat henkilöiden laitonta oleskelua tarkastuspaikalla, vai tarve siihen, että on olemassa konkreettisia seikkoja, jotka osoittavat, että tarkistettava henkilö oleskelee laittomasti asianomaisessa jäsenvaltiossa — Sellaisen lainsäädännön hyväksyttävyys, jossa vahvistetaan tietyt määrälliset kriteerit, jotka koskevat tiettynä ajanjaksona suoritettavien tarkastusten enimmäismäärää

Tuomiolauselma

Henkilöiden liikkumista rajojen yli koskevasta yhteisön säännöstöstä 15.3.2006 annetun Euroopan parlamentin ja neuvoston asetuksen (EY) N:o 562/2006 (Schengenin rajasäännöstö) 20 ja 21 artiklaa on tulkittava siten, etteivät ne ole esteenä pääasiassa kyseessä olevan lainsäädännön kaltaiselle kansalliselle lainsäädännölle, jossa rajojen valvonnasta ja ulkomaalaisten tarkastamisesta vastaaville virkamiehille annetaan oikeus suorittaa alueella, joka ulottuu 20 kilometrin etäisyydelle jäsenvaltion maarajasta Schengenin sopimuksen soveltamisesta tehdyn yleissopimuksen sopimuspuolina olevien valtioiden kanssa, tarkastuksia, joiden tarkoituksena on tarkastaa, täyttävätkö kiinniotetut henkilöt asianomaisessa jäsenvaltiossa sovellettavat laillista oleskelua koskevat edellytykset, kun mainitut tarkastukset perustuvat yleisiin tietoihin ja kokemuksiin, jotka koskevat henkilöiden laitonta oleskelua tarkastuspaikoilla, kun tarkastuksia voidaan rajoitetussa määrin suorittaa myös tällaisten asiaa koskevien yleisten ja kokemusperäisten tietojen saamiseksi ja kun tarkastusten suorittamiseen kohdistuu tiettyjä rajoituksia, jotka koskevat muun muassa niiden intensiivisyyttä ja toistuvuutta.

(1) EUVL C 287, 22.9.2012.